425.050 - Ordinaziun davart il gimnasi (OGim)    425.050   Ordinaziun davart il gimnasi (OGim)  dals 25-06-2019 (versiun dals 01-08-2019)  Sa basond sin l'art. 45 al. 1 da la constituziun chantunala1)  relaschà da la regenza ils 25 da zercladur 2019  1. Disposiziuns generalas  Art.  1 Champ d'applicaziun 1 Questa ordinaziun regla per il gimnasi che vegn manà tenor las disposiziuns da  l'ordinaziun  davart  la  renconuschientscha  dals  attestats  da  maturitad  gimnasiala  (ordinaziun davart ils attestats da maturitad, ORM)2), dal reglament da la conferenza  svizra da las directuras e dals directurs chantunals da l'educaziun publica (CDEP)  per la renconuschientscha dals attestats da maturitad gimnasiala (RRM) e tenor las  directivas da la cumissiun svizra da maturitad (CSM) cunzunt la promoziun en la   proxima classa pli auta, ils examens da maturitad e la concepziun dals attestats da  maturitad. 2 Reglaments  da  scolas  medias  privatas  che  divergeschan  da  disposiziuns  en  il  champ d'applicaziun da questa ordinaziun basegnan l'approvaziun da la regenza.  Art.  2 Durada da la scolaziun 1 La scolaziun da maturitad al gimnasi dura 6 u 4 onns e po vegnir absolvida ad ina  scola media chantunala u ad ina scola media privata. 2 Ils  emprims  2 onns  da scolaziun dal  gimnasi  da  6 onns  vegnan  designads sco  gimnasi inferiur. Suenter il gimnasi inferiur suonda il gimnasi che dura 4 onns.  Art.  3 Congedis ed imputaziun da prestaziuns da scolaziun 1 Davart dumondas da congedi da dapli che 1 onn decida l'uffizi. 2 Durant la classa finala n'èsi betg pussaivel da sa participar ad in program da barat.  1) DG 110.100 2) CS 413.11  * tabellas da las modificaziuns a la fin dal relasch   1   https://www.gr-lex.gr.ch/data/110.100/rm http://db.clex.ch/link/Bund/413.11/rm   425.050    3 La direcziun da la scola decida tenor las directivas da l'uffizi, quant enavant che   prestaziuns da furmaziun vegnan resguardadas.  Art.  4 Segunda lingua naziunala 1 La segunda lingua naziunala tenor ORM/RRM è per scolaras grischunas e scolars  grischuns al gimnasi inferiur ina lingua chantunala. En l'instrucziun reala è la lingua  da scrittira rumantscha rumantsch grischun u in idiom.  Art.  5 Scolaziuns da maturitad bilingua 1 Scolas medias chantunalas e privatas pon manar scolaziuns da maturitad bilingua  en las linguas chantunalas ed en englais. En quest connex valan las disposiziuns da  la cumissiun svizra da maturitad (CSM). 2 Scolaras  e  scolars  che  frequentan  ina  scolaziun  da  maturitad  bilingua  pon  frequentar supplementarmain maximalmain dus roms che vegnan instruids en moda  immersiva.  Art.  6 Instrucziun d'immersiun 1 Scolas  medias  chantunalas  e  privatas  pon  instruir  –  tenor  las  directivas  dal  departament  –  roms  che  vegnan  valitads  cun  ina  nota  da  maturitad  en  moda  immersiva tant en ina lingua chantunala sco er en englais. 2 Empè d'ina scolaziun da maturitad bilingua pon las scolaras ed ils scolars prender  maximalmain dus roms che vegnan instruids en moda immersiva.  Art.  7 Maturitad bilingua grischuna e maturità bilingue grigionese 1 La scolaziun da maturitad da 4 onns en rumantsch "maturitad bilingua grischuna"  respectivamain en talian "maturità bilingue grigionese" cumenza l'emprim onn da  scolaziun dal gimnasi da 4 onns e cumpiglia mintga onn 4 lecziuns per emna ed onn   en rumantsch respectivamain en talian sco emprima lingua e 2 lecziuns per emna ed  onn instrucziun immersiva en la lingua respectiva en in dals roms biologia, istorgia u  geografia.  Art.  8 Cumpensaziun da dischavantatgs 1 Sin dumonda decida la direcziun da la scola tenor las directivas da l'uffizi davart la  concessiun  da  la  cumpensaziun  da  dischavantatgs  per  cumprovas  da  prestaziun  relevantas per l'attestat. 2 Sin  dumonda  decida  l'uffizi  davart  la  concessiun  da  la  cumpensaziun  da  dischavantatgs per ils examens da maturitad.  2       425.050   2. Promoziun  Art.  9 Attestat, rapport 1  Mintgamai a la fin d'in semester vegn fatg in attestat che vegn rendì enconuschent  a la scolara u al scolar. El cuntegna almain il giudicament da las prestaziuns en ils   roms che han in effect sin la promoziun,  sco er ina remartga davart  in eventual   depurtament manglus da la scolara u dal scolar. 2 Las persunas che adempleschan la tgira genituriala sco er las scolaras ed ils scolars  pon vegnir orientads tras rapports en scrit da la direcziun da la scola. 3 Ils roms che vegnan instruids en moda immersiva sco er ils roms che han in effect   sin la promoziun, per ils quals è avant maun ina dispensaziun, vegnan cumprovads  correspundentamain en ils attestats.  Art.  10 Prestaziuns 1 Per giuditgar las prestaziuns vegnan applitgadas notas entiras e mesas notas en  l'attestat.  6  è  la  meglra  nota,  1  è  la  mendra  nota.  Notas  sut  4  represchentan  prestaziuns insuffizientas. 2 Per singuls roms che n'han nagin effect per la promoziun pon ins desister da dar  notas. 3 La direcziun da la scola relascha in reglament intern per dar notas.  Art.  11 Depurtament manglus 1 Remartgas  davart  il  depurtament  manglus  vegnan  scrittas  en  l'attestat,  sche  la  direcziun da la scola u la conferenza da las persunas d'instrucziun da la classa prenda  ina decisiun correspundenta. 2 In  depurtament  manglus  vegn  circumscrit  cun  «na  cuntenta  betg  adina»  u  «nuncuntentaivel».  Art.  12 Cumpetenzas fundamentalas specificas per l'abilitad generala da  studegiar  1 Las cumpetenzas fundamentalas specificas en l'emprima lingua ed en matematica  per l'abilitad generala da studegiar vegnan per regla examinadas en scrit e valitadas  cun notas en l'emprim fin il terz onn da scolaziun dal gimnasi da 4 onns. La nota   cuntanschida vegn resguardada en il rom correspundent per calcular la media da las  notas dal segund attestat. 2 Per  las  scolaras  ed ils  scolars  cun l'emprima lingua rumantsch u talian vegnan  examinadas  las  cumpetenzas  fundamentalas  specificas  en  tudestg  sco  emprima  lingua.   3     425.050    3 Cun  notas  sut  4  n'èn  las  cumpetenzas  fundamentalas  specificas  dal  rom  correspundent betg ademplidas e l'examen sto vegnir repetì en il semester suandant.   La nota da l'examen da repetiziun na vegn betg resguardada per calcular la media da  la nota dal rom correspundent. 4 L'adempliment u il nunadempliment da las cumpetenzas fundamentalas specificas  en l'emprima lingua ed en matematica per l'abilitad generala da studegiar vegn per   regla inscrit en l'emprim attestat dal segund, dal terz e dal quart onn da scolaziun dal  gimnasi da 4 onns.  Art.  13 Basa da calculaziun, nota da promoziun 1 Sco basa da calculaziun per la promoziun al gimnasi vegnan duvradas las notas da  l'emprim e dal segund attestat. 2 La nota da promoziun per rom vegn calculada sco media betg arrundada da las  notas da l'emprim e dal segund attestat.  Art.  14 Certificats da lingua, lavur interdisciplinara 1 En la classa finala vegnan resguardadas en il rom fundamental englais prestaziuns  d'examen da certificats da lingua externs cun 50 pertschient tar la nota dal segund  attestat. L'uffizi relascha las directivas per midar la valitaziun da la prestaziun da  certificat externa en ina nota. 2 Scolaras e scolars cun l'emprima lingua talian ston absolver entaifer ils dus ultims  onns da scolaziun dal gimnasi da 4 onns obligatoricamain in examen da certificat da   lingua extern en tudestg sin il nivel C1 tenor la norma europeica communabla per las  linguas. 3 Per  la  lavur  interdisciplinara  che vegn scritta  en il  segund u en il  terz  onn da  scolaziun dal gimnasi da 4 onns vegn dada ina nota che vegn resguardada cun 25  pertschient en la nota dal segund attestat d'in dals roms pertutgads da quel onn da   scola, en il qual la lavur è vegnida scritta. La direcziun da la scola communitgescha  a la scolara u al scolar avant il cumenzament da la lavur interdisciplinara, per tgenin  dals roms participads che la nota vegn resguardada.  Art.  15 Roms da promoziun 1 Ils roms da promoziun al gimnasi èn ils roms fundamentals, ils roms d'accent ed ils  roms cumplementars. 2 Ils ulteriurs roms da promoziun èn informatica, introducziun en economia e dretg,  gimnastica e sport, introducziun en fisica e chemia sco er latin mintgamai en quels  onns da scola, en ils quals quests roms vegnan instruids. 3 La lavur da maturitad vala sco ulteriur rom da promoziun e la nota da tala vegn   cumprovada en il segund attestat da la classa finala. 4 Il pli tard a partir dal segund onn da scolaziun dal gimnasi da 4 onns sto vegnir   frequentà da las scolaras e dals scolars en il champ art ubain il rom fundamental art   figurativ u il rom fundamental chant e musica.  4       425.050   Art.  16 Cundiziuns da promoziun 1 La promoziun è ademplida, sche: a) il dubel da la summa da tut las divergenzas da las notas da promoziun sut 4 n'è    betg pli grond che la summa da tut las divergenzas da las notas da promoziun  sur 4;  b) i n'existan en il segund attestat en ils roms da promoziun al gimnasi inferiur  betg dapli che trais notas, suenter betg dapli che quatter notas sut 4; e  c) nagina nota da promoziun sutpassa la valur da 2,5. 2 Las decisiuns concernent la nunpromoziun vegnan communitgadas en scrit a las  persunas  che  adempleschan  la  tgira  genituriala  u  a  las  scolaras  ed  als  scolars  maiorens.  Art.  17 Repetiziun 1 Tgi che na vegn betg promovì duas giadas fin tar la classa finala, vegn exclus dal   gimnasi. 2 La classa finala po vegnir repetida ina giada.  3. Examen da maturitad  Art.  18 Termin dals examens da maturitad 1 Ils examens da maturitad en scrit ed a bucca han lieu avant las vacanzas da stad. 2 Il termin dals examens da maturitad en scrit ed a bucca fixescha il departament.  Art.  19 Premissas d'admissiun 1 Sch'i  n'è  betg  avant  maun  ina  permissiun  excepziunala  dal  departament  che  concerna la frequentaziun da la scola, pretenda l'admissiun la frequentaziun d'ina   scola media en il chantun Grischun durant almain ils dus ultims onns avant l'examen  da maturitad e prestaziuns suffizientas per ina promoziun en la classa finala.  Art.  20 Lavur da maturitad 1 Las scolaras ed ils scolars ston far sulets u en ina gruppa ina lavur da maturitad  independenta che correspunda a las disposiziuns dal ORM/RRM, che vegn fatga en  scrit u cun in commentari en scrit e ch'els ston preschentar a bucca. 2 Las prestaziuns en scrit ed a bucca da la lavur da maturitad vegnan giuditgadas  separadamain. La nota da promoziun per la lavur da maturitad vegn calculada sco  media valitada ed arrundada sin entiras e mesas notas or da la prestaziun en scrit ed  a bucca. La prestaziun en scrit vegn valitada cun trais quarts e la prestaziun a bucca   cun in quart.   5     425.050    3 Sch'il termin per dar giu la lavur da maturitad en scrit u commentada en scrit che la  direcziun da la scola ha fixà na vegn betg resguardà, vegn la lavur valitada cun la   nota 1. 4 Sche parts  essenzialas  da la  lavur  da maturitad en scrit  u commentada en scrit  cuntegnan proprietad intellectuala estra guntgind las reglas da citar vertentas, vegn  la lavur da maturitad en scrit u commentada en scrit valitada cun la nota 1.  Art.  21 Roms da maturitad 1 Ils roms da maturitad sa drizzan tenor las disposiziuns dal ORM/RRM. Da quels  dastga maximalmain in rom fundamental vegnir terminà il pli baud en il terz onn da  scolaziun dal gimnasi da 4 onns. 2 Ils cuntegns da l'examen da maturitad cumpiglian ils cuntegns d'emprender dals  plans d'instrucziun dals ultims 2 onns da scolaziun dal gimnasi da 4 onns.  Art.  22 Roms d'examen 1 Examinads  en  scrit  ed  a  bucca  vegnan  l'emprima  lingua,  la  segunda  lingua  naziunala, matematica, il rom d'accent sco er il rom cumplementar.  Art.  23 Expertas ed experts 1 Per survegliar ils examens da maturitad numna l'uffizi per regla expertas ed experts  spezialisads.  Sco expertas  ed experts  pon vegnir  numnadas da l'uffizi  en spezial  persunas d'instrucziun da las scolas medias chantunalas e privatas. 2 Las expertas ed ils experts possedan in dretg da dar directivas en ils reguards che  concernan ils examens da maturitad. 3 Las expertas ed ils experts giuditgeschan las dumondas fatgas en scrit e prendan  part als examens da maturitad a bucca sco er a las conferenzas d'examen. Ellas ed els  pon prender part als examens da maturitad en scrit. 4 Las expertas  ed  ils  experts  rapportan  en scrit  a  l'uffizi  suenter  ils  examens da   maturitad.  Art.  24 Meds d'agid 1 L'uffizi relascha disposiziuns davart ils meds d'agid ch'èn admess als examens da  maturitad. 2 La direcziun da la scola garantescha che las candidatas ed ils candidats vegnian   infurmads davart ils meds d'agid admess, e quai avant il cumenzament da l'examen  da maturitad.  Art.  25 Realisaziun da l'examen da maturitad 1 Durant ils examens da maturitad en scrit vegnan las candidatas ed ils candidats per   regla survegliads da persunas d'instrucziun.  6       425.050   2 Las  lavurs  d'examen  en  scrit  vegnan  curregidas  e  valitadas  da  las  persunas  d'instrucziun. Avant ils examens da maturitad a bucca trametta la direcziun da la   scola las lavurs d'examen curregidas e valitadas a las expertas ed als experts. 3 A scolas che han pliras classas finalas che vegnan manadas en moda parallela ston  ils  examens  da  maturitad  en  scrit  vegnir  fatgs  per  regla  sco  examens  da  chasa  unitars. Davart excepziuns decida l'uffizi sin dumonda da la direcziun da la scola.  Art.  26 Malonestadads 1 Malonestadads, en spezial il diever da meds d'agid scumandads, la communicaziun  scumandada  cun  terzas  persunas  sco  er  l'inobservanza  da  las  prescripziuns  da  l'examen  u  l'emprova  da  commetter  ina  malonestadad  ha  per  consequenza  l'exclusiun da l'examen da maturitad. Examens da maturitad ch'èn gia vegnids fatgs   na vegnan betg valitads e la maturitad vala sco na reussida. 2 La  direcziun  da  la  scola  garantescha  che  questas  disposiziuns  vegnian  communitgadas a las candidatas ed als candidats avant il cumenzament da l'examen  da maturitad.  Art.  27 Notas dals examens da maturitad 1 Ils examens da maturitad en scrit vegnan valitads cun quartas notas, cun mesas  notas e cun notas entiras,  ils  examens da maturitad a bucca vegnan valitads cun  mesas notas e cun notas entiras. 2 Per ils roms che vegnan examinads en l'examen da maturitad tant en scrit sco er a   bucca resulta la nota da la media betg arrundada da las notas da l'examen en scrit e  da l'examen a bucca.  Art.  28 Notas da maturitad 1 Las notas da maturitad vegnan dadas tenor las disposiziuns dal ORM/RRM.  Art.  29 Normas da reussida 1 I valan las normas da reussida dal ORM/RRM.  Art.  30 Cumissiun d'examen 1 Davart la reussida respectivamain davart la nunreussida da la maturitad decida ina  cumissiun d'examen che sa cumpona da la manadra u dal manader da l'examen, da   las expertas e dals experts sco er da las persunas d'instrucziun examinantas.  Art.  31 Repetiziun da l'examen da maturitad 1 Candidatas e candidats che n'han betg reussì  la maturitad vegnan admess ad in  segund examen da maturitad la fin da l'onn da scola che suonda. Ellas ed els vegnan  examinads en tut ils roms d'examen.   7     425.050    2 Tgi che na reussescha betg la maturitad e repeta la classa finala, sto ademplir las   premissas tenor l'artitgel 19 per vegnir admess ad in segund examen da maturitad. 3 Sin dumonda da las candidatas e dals candidats a la direcziun da la scola vegn la   valitaziun da la lavur da maturitad surpigliada.  Art.  32 Concepziun da l'attestat da maturitad 1 La frequentaziun da roms instruids en moda immersiva vegn inscritta en l'attestat   da maturitad. 2 En l'attestat da maturitad pon vegnir inscrittas ulteriuras remartgas, en spezial las  notas per gimnastica e sport sco er ils certificats da lingua ch'èn vegnids acquistads  durant ils ultims 2 onns da la scolaziun da maturitad.  Art.  33 Suttascripziun 1 Ils  attestats  da  maturitad  vegnan  suttascrits  da  la  scheffa  u  dal  schef  dal  departament sco er da la manadra u dal manader da la scola media respectiva.  4. Disposiziun finala  Art.  34 Execuziun 1 L'execuziun da questa ordinaziun è chaussa da l'uffizi.  8       425.050   Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 25-06-2019 01-08-2019 relasch emprima versiun 2019-009   9     425.050    Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 25-06-2019 01-08-2019 emprima versiun 2019-009  10     	1. Disposiziuns generalas 	Art. 1 Champ d'applicaziun 	Art. 2 Durada da la scolaziun 	Art. 3 Congedis ed imputaziun da prestaziuns da scolaziun 	Art. 4 Segunda lingua naziunala 	Art. 5 Scolaziuns da maturitad bilingua 	Art. 6 Instrucziun d'immersiun 	Art. 7 Maturitad bilingua grischuna e maturità bilingue grigionese 	Art. 8 Cumpensaziun da dischavantatgs  	2. Promoziun 	Art. 9 Attestat, rapport 	Art. 10 Prestaziuns 	Art. 11 Depurtament manglus 	Art. 12 Cumpetenzas fundamentalas specificas per l'abilitad generala da studegiar 	Art. 13 Basa da calculaziun, nota da promoziun 	Art. 14 Certificats da lingua, lavur interdisciplinara 	Art. 15 Roms da promoziun 	Art. 16 Cundiziuns da promoziun 	Art. 17 Repetiziun  	3. Examen da maturitad 	Art. 18 Termin dals examens da maturitad 	Art. 19 Premissas d'admissiun 	Art. 20 Lavur da maturitad 	Art. 21 Roms da maturitad 	Art. 22 Roms d'examen 	Art. 23 Expertas ed experts 	Art. 24 Meds d'agid 	Art. 25 Realisaziun da l'examen da maturitad 	Art. 26 Malonestadads 	Art. 27 Notas dals examens da maturitad 	Art. 28 Notas da maturitad 	Art. 29 Normas da reussida 	Art. 30 Cumissiun d'examen 	Art. 31 Repetiziun da l'examen da maturitad 	Art. 32 Concepziun da l'attestat da maturitad 	Art. 33 Suttascripziun  	4. Disposiziun finala 	Art. 34 Execuziun   		2019-10-16T16:42:42+0200 	"7001 Chur" 	"Gesetzessammlung Kanton Graubünden"